รูดปรื๊ดวูบ บริโภคดิ่ง
ยอดใช้จ่ายบัตรเครดิตลดร่วม3หมื่นล.
21 มี.ค. 2555

ยอดใช้จ่ายบัตรเครดิตลดร่วม3หมื่นล.
บัตรเครดิตสินเชื่อบุคคลเดือน ม.ค. ลดฮวบฮาบทุกประเภท ยอดการใช้หายจ้อย 2.78 หมื่นล้านบาท คนลดใช้จ่ายในประเทศ 1.73 หมื่นล้านบาท 
ธนาคารแห่งประเทศไทย (ธปท.) รายงานการใช้บริการบัตรเครดิตทั้งระบบงวดสิ้นเดือน ม.ค.ปีนี้ พบว่าปริมาณการใช้จ่ายผ่านบัตรเครดิตรวมทั้งสิ้น 1.01 แสนล้านบาท ลดลงถึง 2.78 หมื่นล้านบาท หรือ 21.54% เมื่อเทียบกับเดือนก่อนหน้าที่มีการใช้จ่ายรวม 1.29 แสนล้านบาท 
บัตรเครดิตที่ใช้จ่ายลดลงมากสุด คือ บัตรที่ออกโดยธนาคารพาณิชย์ไทย 2.06 หมื่นล้านบาท บัตรเครดิตที่มิใช่ธนาคารพาณิชย์ (นันแบงก์) ลดลง 6,168 ล้านบาท และบัตรเครดิตธนาคารต่างประเทศ 1,026 ล้านบาท 
ทั้งนี้ เมื่อพิจารณาประเภทการใช้จ่ายที่ลดลง พบว่าการใช้จ่ายในประเทศลดลง 1.73 หมื่นล้านบาท หรือ 16.62% จาก 1.04 แสนล้านบาท เหลือ 8.7 หมื่นล้านบาท การใช้จ่ายในต่างประเทศลดลง 93 ล้านบาท จาก 4,783 ล้านบาท 
ขณะที่ยอดการเบิกเงินสดล่วงหน้าลดลง 1.04 หมื่นล้านบาท หรือ 51.65% จาก 2.02 หมื่นล้านบาท เหลือ 9,748 ล้านบาท สะท้อนกำลังซื้อที่หดตัวลง
ยอดสินเชื่อคงค้างรวมมีทั้งสิ้น 2.19 แสนล้านบาท ลดลง 9,581 ล้านบาท หรือ 4.19% ซึ่งยอดคงค้างของบัตรธนาคารพาณิชย์ลดลงมากที่สุด 6,144 ล้านบาท บัตรของนันแบงก์ลดลง 2,555 ล้านบาท และบัตรของธนาคารต่างประเทศลดลง 883 ล้านบาท
สำหรับจำนวนบัตรเครดิตในระบบก็ลดลง 5.92 หมื่นใบ จากเดือนก่อนหน้าที่มี 15.33 ล้านใบ โดยบัตรของธนาคารพาณิชย์ไทยลดลงมากที่สุด 1.22 แสนใบ บัตรของธนาคารพาณิชย์ต่างประเทศเพิ่มขึ้น 2.39 หมื่นใบ บัตรของนันแบงก์เพิ่มขึ้น 3.89 หมื่นใบ
อย่างไรก็ตาม ธุรกิจบัตรเครดิตทั้งระบบในเดือน ม.ค.ปีนี้ เมื่อเทียบกับระยะเดียวกันปีก่อน พบว่ายังขยายตัวได้ดี จำนวนบัตรเครดิตเพิ่มขึ้น 1.06 ล้านใบ หรือ 7.47% ยอดสินเชื่อคงค้างเพิ่มขึ้น 1.43 หมื่นล้านบาท หรือ 7% ปริมาณการใช้จ่ายผ่านบัตรทั้งระบบเพิ่มขึ้น 2,705 ล้านบาท และการเบิกถอนเงินสดล่วงหน้าเพิ่มขึ้น 1.03 หมื่นล้านบาท
ธปท.ยังรายงานยอดการให้บริการสินเชื่อบุคคลในเดือน ม.ค.ปีนี้ มีจำนวนบัญชีทั้งสิ้น 8.82 ล้านบัญชี ลดลง 9.47 หมื่นบัญชี หรือ 1.06% เมื่อเทียบกับเดือนก่อนหน้า ขณะที่ยอดสินเชื่อคงค้างทั้งสิ้น 2.12 แสนล้านบาท ลดลง 1,500 ล้านบาท หรือ 0.7% 
นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธปท. กล่าวว่า การลดลงของบัตรเครดิตไม่ได้รุนแรงจนถึงขั้นน่าห่วง มีความเป็นไปได้ว่ายอดใช้จ่ายที่ลดลงสวนทางกับฤดูการท่องเที่ยวและการบริโภคที่น่าจะสูงขึ้นกว่าปกตินั้น น่าจะมีสาเหตุมาจากปริมาณสินค้ามีไม่เพียงพอ เพราะภาคการผลิตยังไม่สามารถกลับมาผลิตสินค้าตอบสนองความต้องการประชาชนผู้ซื้อได้เต็มที่ หลังประสบปัญหาน้ำท่วมช่วงที่ผ่านมา ทำให้การใช้จ่ายลดลงตามไปด้วยก็เป็นได้ แต่จะติดตามดูสาเหตุปัจจัยที่ทำให้ลดลงในช่วงนี้ต่อไป 
“เท่าที่ดูข้อมูลเบื้องต้น การลดลงยังไม่มีอะไรน่าห่วง ไม่ได้ลดมากนัก ส่วนสินเชื่อบ้าน แม้ ธปท.จะเคยออกกำหนดเกณฑ์อัตราส่วนเงินให้สินเชื่อต่อมูลค่าหลักประกัน (LTV) สำหรับบ้านเดี่ยว ทาวน์เฮาส์ ไปก่อนหน้านี้ และมีการผ่อนผันยังไม่บังคับใช้ไปจนถึงสิ้นปี 2556 นั้น ก็ไม่ได้ทำให้สินเชื่อชะลอหรือร้อนแรงแบบโอเวอร์ฮีต สินเชื่อเพื่อซื้อที่อยู่อาศัยโตในระดับที่ดีอยู่” นางทองอุไร กล่าว